b'\n_START_ARTICLE_\nGibraltarin marokkolaiset\n_START_SECTION_\nHistoria\n_START_PARAGRAPH_\nAlkuper\xc3\xa4inen Utrechtin sopimus, jolla Yhdistynyt kuningaskunta sai Gibraltarin itselleen, kielsi juutalaisia ja muslimeja asettumasta Gibraltarille, mutta kielto kumottiin jo vuonna 1729 Marokon sulttaanin kanssa tehdyll\xc3\xa4 sopimuksella, joka mahdollisti juutalais- ja muslimikauppiaiden paluun. Espanjan ollessa diktaattori Francisco Francon alaisuudessa espanjalaiset eiv\xc3\xa4t voineet tulla t\xc3\xb6ihin Gibraltarin alueelle, kun raja suljettiin vuonna 1969. Heid\xc3\xa4n tilalleen t\xc3\xb6it\xc3\xa4 tekem\xc3\xa4\xc3\xa4n tuotiin noin 5\xc2\xa0000 marokkolaista. He toimivat muun muassa rakennusalalla, teollisuudessa, palvelualalla ja sotilaskohteissa. Nykyisin heit\xc3\xa4 on noin 1\xc2\xa0200. Ibrahim-al-Ibrahim-moskeija rakennettiin alun perin juuri marokkolaisia siirtoty\xc3\xb6l\xc3\xa4isi\xc3\xa4 varten.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nOngelmaksi marokkolaisyhteis\xc3\xb6lle on muodostunut kansalaisuuden saaminen, joka on Gibraltarilla hankalampaa kuin esimerkiksi Britannian em\xc3\xa4maalla. Ty\xc3\xb6ns\xc3\xa4 menett\xc3\xa4neit\xc3\xa4 marokkolaisia kannustetaan palaamaan kotimaahansa. Asuminen Gibraltarilla on ongelma, sill\xc3\xa4 valtio s\xc3\xa4\xc3\xa4telee halpoja asuntoja tarkasti ja niit\xc3\xa4 annetaan p\xc3\xa4\xc3\xa4asiassa vain gibraltarilaisille, joilla on kansalaisuus. Suuri osa marokkolaisista el\xc3\xa4\xc3\xa4kin esimerkiksi hotelleissa. Marokkolaiset puhuvat yleens\xc3\xa4 paremmin espanjaa kuin englantia.'